Фэеплъ зэхьэзэхуэ
Хьэмидей къуажэм щекIуэкIащ зи къалэн зыгъэзащIэу хэкIуэда, КъБР-м и хабзэхъумэ IэнатIэм и лэжьакIуэхэу Елъкъэн Къазбэч, Ансокъуэ Аскэрбий, ГъукIэпщ Заурбэч сымэ я фэеплъу къызэрагъэпэща футбол зэпеуэ.
Хабзэ хъуауэ ирагъэкIуэкI зэпеуэр я жэрдэмщ республикэ МВД-м и унафэщIхэм, Хьэмидей къуажэ администрацэм, хэкIуэда щIалэхэм я ныбжьэгъухэмрэ къыдэлэжьахэмрэ, я Iыхьлыхэм. Зэхьэзэхуэр егъэкIуэкIынымкIэ щIэгъэкъуэн хъуащ КъБР-м и МВД-м и деж щыIэ Жылагъуэ советым хэт Шыбзыхъуэ Суфадин зи тхьэмадэ «Уи унэм — мамырыгъэ» республи-кэ жылагъуэ зэгухьэныгъэр.
2004 гъэ лъандэрэ илъэс къэс ирагъэкIуэкI зэхьэзэхуэм мы гъэм хэтащ командэ 13. Сыт щыгъуи абы хэт къарузехьэ IэнатIэхэм, Урысей МЧС-м и Управленэ нэхъыщхьэу КъБР-м щыIэм я лэжьакIуэхэм, Тэрч районым и къуажэ командэхэм нэмыщI зэпеуэм я зэфIэкI щагъэлъэгъуэну къэкIуат Осетие Ищхъэрэ-Алание республикэм хыхьэ Раздолье къуажэм и топджэгухэр.
ХьэщIэ лъапIэхэм ящыщт КъБР-мкIэ МВД-м и ОМОН-м и унафэщIхэр, Урысей Федерацэм щIыхь зиIэ и спортсменхэмрэ футболымкIэ тренерхэмрэ, Тэрч районым и Хьэмидей, Урожайнэ къуажэхэм я нэхъыжьыфI-хэмрэ администрацэхэм я Iэтащхьэхэмрэ.
Зэпеуэр къызэзыгъэпэща комитетым и унафэщI Щамырзей Руслан жиIащ зи къалэн зыгъэзащIэу хэкIуэда хабзэхъумэхэм я фэеплъыр мыкIуэдыжынымкIэ мыпхуэдэ зэпеуэхэм мыхьэнэшхуэ зэраIэр, абыхэм я унагъуэхэм сыт и лъэныкъуэкIи защIэгъэкъуэн зэрыхуейр. КъыкIэлъыкIуэу псалъэ зрата Шыбзыхъуэ Суфадин къыхигъэщащ къытщIэхъуэ щIэблэр хабзэ яхэлъу, хэкупсэу гъэсэнымкIи мы Iуэхугъуэр сэбэпышхуэ зэрыхъур.
Хьэмидейм и нэхъыжьхэм я советым и тхьэмадэ Щамырзей Ильяс и къуажэгъухэм къабгъэдэкIыу фIыщIэ яхуищIащ футбол зэпеуэр къызэзыгъэпэщахэмрэ абы хэтахэмрэ.
Зэхьэзэхуэм бжьыпэр щиубыдащ КъБР-мкIэ МВД-м и УВО-м и командэм. Урысей МЧС-м и IуэхущIапIэ нэхъыщхьэу КъБР-м щыIэм и гупыр етIуанэщ, ещанэ увыпIэр зэдагуэшащ Урожайнэ къуажэмрэ КъБР-мкIэ МВД-м и ОМОН-мрэ я топджэгухэм.
ТекIуахэм, зэхьэзэхуэм хэтахэм кубокхэр, дипломхэмрэ фэеплъ саугъэтхэмрэ иратащ.
Къэрал кIуэцI IуэхухэмкIэ
министерствэу
КъБР-м щыIэм и пресс-IуэхущIапIэ.
